kardosdrur/scandi-wiki huggingface dataset:
Den anden verden

Den første verden, den anden verden og den tredje verden er begreber der er blevet brugt til at opdele verdens nationer i tre kategorier.

Begrebet den anden verden bliver ikke brugt i så stort omfang mere, fordi de forhold som begrebet referede til, for en stor dels vedkommende holdt op med at eksistere, efter Sovjetunionens sammenbrud i 1991.

De tre begreber opstod ikke samtidig. Efter 2. verdenskrig begyndte man at tale om NATO og Warszawapagten som to store blokke, ved at benytte begreber som "østblokken" og "vestblokken". Det blev dog hurtigt påpeget, at der var mange lande, der ikke passede ind i disse to kategorier, og i 1950'erne begyndte man at kalde disse lande for "den tredje verden". Derefter begyndte det for nogle at virke naturligt, at der også måtte være en "første verden" og en "anden verden".

Det blev almindeligt at referere til de lande der faldt inden for Sovjetunionens indflydelsesfære som den "anden verden". Ud over selve Sovjetunionen omfattede begrebet også størsteparten af Østeuropa, som var kontrolleret af sovjetisk støttede satellitregeringer, der arbejdede tæt sammen med Moskva. Begrebet den anden verden blev i visse tilfælde også brugt til at referere til lande, der havde en kommunistisk regering, men som stadig i en hvis udstrækning stod i modsætning til Moskva. Eksempler på sådanne lande er Kina, Albanien og Jugoslavien.

Der var imidlertid et antal lande, der ikke rigtigt passede ind i denne enkle definition af verdens opdeling, og de lande inkluderede blandt andet Schweiz, Sverige og Irland, der havde valgt ikke at være medlemmer af NATO og at være neutrale. Finland faldt ind under den sovjetiske indflydelsesfære, men var hverken kommunistisk eller et medlem af Warszawapagten. Østrig hørte under den amerikanske indflydelsessfære, men i 1955, da landet opnåede fuld uafhængighed, blev det på betingelse af, at landet forblev neutralt. Tyrkiet, der blev medlem af NATO i 1952, befandt sig ikke geografisk i Vesteuropa og var ikke industrialiseret. Spanien blev ikke medlem af NATO før 1982, da den kolde krig var ved at slutte og efter, at den fascistiske diktator Francisco Franco var død.

I de seneste årtier, hvor mange "udviklingslande" i stigende grad er begyndt at blive industrialiseret, er begrebet "den fjerde verden" opstået, som et begreb der refererer til de lande, der stadig mangler en industriel infrastruktur.

Anden verden, Den
Steradian

En steradian (symbol: sr) er i geometrien en SI-enhed for rumvinkelmål. På en kugleflade med radius 1 m og rumvinklens toppunkt som kuglens centrum er rumvinklen på 1 steradian hvis den del af kuglefladen der afskæres af rumvinklen, har et areal på 1 m². Dvs. fx at rumvinklen i toppen af en kegle er på 1 steradian hvis keglefladen afskærer et areal på 1 m² af en kugleflade med centrum i keglens top og radius 1 m.
Eftersom kuglens overflade har et areal på 4πr², svarer det til at hele kugleoverfladen består af 4π steradianer

Geometri
Afledte SI-enheder
Måleenheder
Måleenheder i astronomi
Turist

Turist er en person som udøver turisme. En turist er altså en person, der besøger et sted fjernt fra sin dagligdagssfære for sin fornøjelses skyld; en definition, der således også i vid udstrækning omfatter en rejsende.

Men det kan være svært at definere, hvornår man er på tur eller på rejse, og hvornår man er turist eller rejsende. Derfor findes flere definitioner, deriblandt de mere objektive, som anvendes i statistikker og lignende steder, hvor det ofte har været en forudsætning, at man har været væk i mere end 24 timer. Derudover er der mere subjektive definitioner, hvor mange individuelle rejsende på specielt længere rejser ikke ønsker at definere sig selv som turister, men derimod som rejsende.

Blandt de specialkategorier man kan underopdele turister eller rejsende i er bl.a.:
 Charterturister
 Pilgrimsturister
 Medicinske turister
 Trekkingturister og vandrere
 Backpackere (rygsæksrejsende)
 Historisk interesserede turister
 Festturister

Turisme
Cylinder

Ordet cylinder har flere betydninger:
Cylinder (geometri) – er en abstrakt rumlig, geometrisk form.
Cylinder (beholder) – er en beholder med cylindrisk form.
Cylinder (fluid mekanik) – en motor og aktuator.
Cylinder (motordel) – er en del af en typisk forbrændingsmotor.

Ord som starter med cylinder:

Cylinderformet
Cylinderglas
Cylinderlås

Se også 
Rør
Annesofie

Annesofie er et pigenavn, der er sammensat af Anne og Sofie, der betyder henholdsvis "yndefuld" og "visdom". Begge navnene findes i forskellige varianter, og derfor findes Annesofie også i en række varianter:
Anne-Sofie, Anne Sofie
Annasofie, Anna-Sofie, Anna Sofie
Annesofia, Anne-Sofia, Anne Sofia
Annasofia, Anna-Sofia, Anna Sofia
Annesophie, Anne-Sophie, Anne Sophie
Annesophia, Anne-Sophia, Anne Sophia
Annasophie, Anna-Sophie, Anna Sophie
Annasophia, Anna-Sophia, Anna Sophia

Ifølge Danmarks Statistik bærer tæt på 2.000 danskere et af navnene (der er dog ikke registreret varianterne, hvor de to navnedele er helt adskilt). Anne-Sofie er den mest anvendte form, som over 1.100 danskere bærer.

Kendte personer med navnet
Anne Sofie Espersen, dansk skuespiller
Anna Sophie Reventlow, dansk dronning til Frederik 4.
AnnaSophia Robb, amerikansk barneskuespiller
Anna Sophie Seidelin, dansk forfatter

Noter

Pigenavne
Bendt Bendtsen (flertydig)

Bendt Bendtsen er navnet på mindst to personer:

 Bendt Bendtsen – en dansk politiker
 Bendt Bendtsen (rektor) – en dansk rektor og titulær professor
Nu stiger den

Nu stiger den er en dansk film fra 1966 om Jacob Ellehammer og hans forsøg på at flyve. Filmen er instrueret af Annelise Hovmand efter manuskript af Habakuk (Jørgen Hartmann-Petersen).

Medvirkende 
 Louis Miehe-Renard
 Morten Grunwald
 Vigga Bro
 Axel Strøbye
 Gunnar Lauring
 Ghita Nørby
 Bendt Rothe
 Carl Ottosen
 Jørgen Ryg
 Preben Kaas
 Jesper Langberg
 Jørgen Weel
 William Rosenberg
 Bent Vejlby
 Daimi Gentle
 Lili Heglund
 Bjørn Spiro
 Ingolf David
 Gunnar Lemvigh
 Avi Sagild
 Niels Hinrichsen
 Walt Rosenberg
 Peter Bonke
 Birger Jensen
 Søren Strømberg

Eksterne links 
 

Danske film fra 1966
Film instrueret af Annelise Hovmand
Sølvgran

Sølvgran (Abies procera) eller nobilis er et op til 40 m højt, stedsegrønt nåletræ med en smalt kegleformet vækst. Den er almindelig plantet i Danmark.

Beskrivelse 
Stammen er ret og gennemgående til toppen, på gamle træer dog ofte opsplittet i flere topskud. Hovedgrenene er vandrette og sidder i tydelige kranse. Barken er først rødbrun og næsten skjult under nålene. Senere bliver den glat og gråviolet med små harpiksblærer. Gammel stammebark er opsprækkende med uregelmæssige furer og revner. Knopperne er ægformede og brune. Nålene er smalle og furede, grågrønne med to hvidlige striber på undersiden. Alt i alt ser nålene blågrå ud. De sidder fremadrettet og bøjer op fra undersiden af skuddet.

Hanlige blomsterstande er brunlige eller senere: grønlige. De hunlige blomsterstande er rød-violette og bliver til store, tøndeformede, oprette kogler. Når de bliver modne, falder koglerne fra hinanden. Frøene modner godt og spirer villigt.

Rodnettet består af dybtgående, tæt forgrenede hovedrødder og forholdsvis få, grove siderødder. Sølvgran er den samme plante som den, skovfolk kalder "Nobilis". (Planten hed tidligere Abies nobilis.)

Højde x bredde og årlig tilvækst: 20 x 4 m (25 x 10 cm/år, men hovedskuddet på unge træer når ofte op på 60-70 cm tilvækst pr. år).

Hjemsted 
Sølvgran er hjemmehørende på bjergskråningerne (700-2100 m.o.h.) i det vestlige Rocky Mountains.

Ved Mount Rainier er denne art skovdannende sammen med bl.a. bjerghemlock, californisk weymouthfyr, douglasgran, engelmannngran, hvidstammet fyr, klippeædelgran, klitfyr, kæmpegran, kæmpethuja, nutkacypres, purpurædelgran og vestamerikansk hemlock

Note

Kilder/Eksterne henvisninger 
 Signe Frederiksen et al., Dansk flora, 2. udgave, Gyldendal 2012. .

Stedsegrønne
Nåletræer
Ædelgran-slægten
Jacob Jensen (1819-1882)

Jacob Jensen (25. august 1819 i Vivild Sogn – 12. marts 1882) var en dansk skolelærer og politiker. 

Han var søn af gårdmand Jens Jacobsen, fik eksamen fra Lyngby Seminarium i 1843 og blev ansat i Vidstrup i Hvorslev Sogn; men allerede i 1847 flyttede han til Sall, hvor han virkede som lærer lige til sin død i 1882.

Ved folketingsvalget i 1852 stillede han op for Venstre i Sønder Vingekredsen; men Højres kandidat, kammerherre Mathias Hans Rosenørn blev valgt ved kåring. I maj 1853 forsøgte han igen i samme kreds, men trak sin kandidatur før valget. 1854 stillede han op i Mariagerkredsen, og her blev han valgt ved kåring. Året efter mistede han dog igen sit mandat.

Først i 1866 blev han igen opstillet i kredsen. Denne gang blev han støttet af sin gode ven Lars Bjørnbak. Han tabte dog til godsejer Alfred Hage; men ved valget i oktober samme år lykkedes det Jacob Jensen at få 5 stemmer mere end Hage. Valget blev derpå forkastet, men ved omvalget 3 måneder senere fik Jacob Jensen en del flere stemmer og blev valgt.

Han var nu medlem af Folketinget indtil 1869. Han stillede op til valgene i 1872 og 1876, men tabte begge gange til Højres kandidat.

I slutningen af 1881 fik han en blodprop. Derfor tog han sin afsked den 1. januar 1882. Han købte en gård i Laurbjerg og ville flytte dertil, men allerede den 12. marts 1882 døde han. Han blev begravet på Sall Kirkegård.

Eksterne henvisninger 
 

Folketingsmedlemmer i 1850'erne
Folketingsmedlemmer i 1860'erne
Tidligere folketingsmedlemmer fra Venstre
Lærere fra Danmark
Jacob Jensen

Jacob  eller Jakob Jensen er navnet på flere personer:

 Jacob Jensen (1819-1882) (1819-1882) – en dansk lærer og folketingsmedlem for Venstre
 Jakob Jensen (1858-1942) – en dansk socialdemokratisk politiker, borgmester i Aarhus
 Jakob Jensen (1888-1971) (1888-1971) – en dansk sagfører og borgmester i Nykøbing Sjælland
 Jacob Jensen (direktør) (1896-1963) – en dansk direktør og revisor
 Jacob Jensen (designer) (1926-2015) – en dansk designer
 Jacob Jensen (født 1973) – et dansk folketingsmedlem for Venstre
 Jakob Jensen (født 1974) - dansk departementchef og tidligere direktør for DBU
To skøre ho'der

To skøre ho'der er en dansk film fra 1961. Paul Hagen og Preben Kaas skrev både manuskript og instruerede filmen.

Medvirkende 
 Paul Hagen
 Preben Kaas
 Lone Hertz
 Sigrid Horne-Rasmussen
 Poul Müller
 Jørgen Ryg
 Holger Vistisen
 Arthur Jensen

Eksterne henvisninger 
 

Danske film fra 1961
Nigerias flag

Nigerias nationalflag består af tre lige brede lodrette bånd i farverne grøn, hvid og grøn. De grønne felter i flaget symboliserer agerbrug og frugtbarhed. Det hvide felt symboliserer enhed og fred.

Flag fra Afrika
Flag
Nationale flag
Jodie Foster

Alicia Christian "Jodie" Foster (født 19. november 1962 i Los Angeles) er en amerikansk skuespiller og filminstruktør. 

Jodie Foster begyndte allerede som 2-årig sin skuespilskarriere. Hun startede med at lave tv-reklamer, men som 5-årig fik hun sin første rolle i en tv-serie. De næste år deltog hun i diverse tvprogrammer, og i 1976 fik hun så en rolle i Martin Scorseses Taxi Driver som en meget ung prostitueret (de mest udfordrende scener blev dog spillet af hendes storesøster Connie Foster). Rollen gav hende en Oscar-nominering i en alder af kun 14. I filmen havde Robert De Niro til hensigt at myrde senatoren. Det tog den dengang 20-årige John Hinckley så meget til sig, at han i 1981 prøvede at dræbe Ronald Reagan for at imponere Jodie Foster. 

Jodie Foster fortsatte dog sin filmkarriere, og det samtidigt med at hun gik i skole på Lycée Français de Los Angeles, hvilket betyder at hun taler flydende fransk, og senere gik på Yale-universitetet. Hun fik sin første Oscar for sin rolle i filmen Anklaget og den anden for rollen som Clarice Starling i Ondskabens Øjne.

Debutten som instruktør kom i 1991 med filmen Little Man Tate, hvor hun også havde en af de bærende roller. Siden da har hun dog stadigt holdt sig mest til det at være skuespiller og været med i film som f.eks. Nell, Contact, Anna og kongen og Panic Room.

Filmografi som skuespiller (udvalgte) 
 Flightplan (2005) 
 En lang forlovelse (2004)
 Abby Singer (2003)
 Panic Room (2002)
 The Dangerous Lives of Altar Boys (2002) (også producer)
 Anna og kongen (1999)
 Contact (1997)
 Nell (1994) (Oscarnominering)
 Maverick (1994)
 Sommersby (1993)
 Little Man Tate (1991) (også instruktør)
 Ondskabens Øjne (1991) (Oscar)
 The Accused (1988) (Oscar)
 En farlig ven (1987)
  The little girl who lives down the lane(1976)
 Freaky Friday (1976)
 Bugsy Malone (1976)
 Taxi Driver (1976) (Oscarnominering)
 Tom Sawyer (1973)
 Menace on the Mountain (1970) (TV)

Litteratur / kilder 
 Nicolas Barbano: Jodie Foster: Jeg har aldrig været normal! (PS Pige-Special nr. 10, 1995)
 Hans Jørgen Møller: Dronningen af Hollywood (Politiken, 11.3.2000)
 Hans Jørgen Møller: En kvinde ser rødt (Politiken, 3.10.2007)
 Jonas Varsted Kirkegaard: Hollywoods skarpeste kniv (Information, 4.10.2007)

Eksterne henvisninger 

 

Personer fra Los Angeles
Skuespillere fra Californien
Filminstruktører fra USA
Oscar for bedste kvindelige hovedrolle
Lilleskolerne

Lilleskolerne – en sammenslutning af frie grundskoler er en forening for frie grundskoler der bygger på et reformpædagogisk grundlag.

Den første lilleskole blev oprettet i 1949, og siden er der oprettet flere end 60 lilleskoler, hvoraf 50 i dag er medlemmer af Lilleskolerne. I de seneste 5 år er der oprettet 7 nye skoler, og der har været en elevtilgang på 15% siden 1999, således at der nu går ca. 6.100 elever på lilleskolerne.

Skolesynet tager udgangspunkt i, at opdragelse og undervisning er to sider af samme sag. Man fokuserer på de læreprocesser skolen danner rammen om og tager udgangspunkt i barnets forudsætninger og udvikling. Barnet betragtes som et ligeværdigt menneske, og dialogen og nærværet er i centrum. Der lægges vægt såvel på de praktiske og musiske områder som på de boglige og intellektuelle fagområder, således at skolen støtter barnets udvikling alsidigt. I dette skolesyn bliver det helt centrale i skolen mødet mellem børn og voksne, hvor eleverne lærer af og sammen med voksne og udvikler sig til livsduelige mennesker. Skolen er rammen om sociale processer, hvor vekselvirkningen mellem individet og fællesskabet er krumtappen.

Se også:
 Nørrebro Lilleskole
 Bagsværd Friskole
 Amager Lille Skole
 Hundige Lille Skole

Kilder/Henvisninger
Lilleskolernes hjemmeside.

Fri grundskole
Brancheforeninger i Danmark
Povl Carstensen

Povl Erik Carstensen (født 8. juni 1960 i Vangede) er en dansk standupkomiker, forfatter, foredragsholder og jazzmusiker.

Carstensen blev kendt som Aage i tv-makkerparret John & Aage sammen med Morten Lorentzen på den tidligere københavnske tv-kanal Kanal 2 i midten af 1980'erne. Siden blev han en af Danmarks første standupkomikere.

Han er desuden en habil jazz kontrabassist, der blandt andet har indspillet med Fredrik Lundin.

Bibliografi 
Carstensens bibliografi omfatter blandt andet:
 Etværelses med spisetoilet – En stand-up encyklopædi (1996)
 Historien om hvorfor dyrene siger, som de siger (1997)
 Ventetiden er gratis – En stand-up encyklopædi II (1998)
 Hvad enhver kvinde bør vide om mænd sammen med Thomas Wivel (2005)
 Hvad enhver mand bør vide om kvinder sammen med Thomas Wivel (2005)
 Hvordan man overlever sin kones graviditet – En guide til frustrerede mænd sammen med Thomas Wivel (2006)
 Det mest pinlige – Danskere fortæller om sex om samliv sammen med Thomas Wivel (2007)

Referencer

Eksterne henvisninger 
 Officiel hjemmeside
 

Komikere fra Danmark
Standupkomikere fra Danmark
Kanal 2

Kanal 2 var den første danske kommercielle tv-kanal der brød DR TV’s monopol og blev oprindeligt grundlagt af Baron Otto Reedtz-Thott og Klaus Riskær Pedersen.

Ifølge SBS Broadcasting var Kanal 2 en københavnsk tv-kanal, og den erstattede Næsby Lokal-TV’s frekvens, fordi den finansierede sig ved at kode en del af deres programflade. For at se disse tv-programmer krævede det en dekoder, som seerne så betalte for at leje.

Efter Kanal 2 havde overtaget Næsby Lokal-TV, skulle den derfor starte sine udsendelser i oktober 1984 fra sendere på Hotel Scandinavia i København og fra et højhus i Lyngby. Senere flyttedes senderen til Gladsaxemasten. Stationen havde i starten til huse på Nordre Fasanvej 111 på Frederiksberg, men flyttede senere til Mileparken 20a i Skovlunde. Det første år delte Kanal 2 frekvens med Weekend-tv.
 
Det første program hed God Aften, hvor værterne var Camilla Miehe-Renard og Søren Bach.

Stationen gik konkurs i sommeren 1985, da indtægterne fra dekodersalget blev undermineret af piratvirksomhed. Ved rekonstruktionen, hvor den svenske Esselte-koncern medvirkede, blev der anvendt en mere avanceret baseband-dekoder fabrikeret i Japan. Denne model blev også senere anvendt på KTAS' (senere YouSee) kabel-tv-net, og var i brug de næste 10 år.

Det var et krav fra myndighederne, at halvdelen af sendefladen var egenproduceret. Dette blev blandt andet opnået ved at indføre morgen-tv-programmet Morgenflimmer, hvor formen banede vejen for det morgen-tv, man i dag kender fra TV 2. Blandt de mere eksotiske tiltag til udfyldelse af egenproduktionstiden var natprogrammet TV-Pejs.

En lang række danske tv-værter har startet deres karriere på Kanal 2 – blandt andre Bubber, Camilla Miehe Renard, og komikermakkerparret John & Aage. Overalt i det danske tv-landskab kan man i dag se tidligere Kanal 2-folk. Forsangen for Shu-Bi-Dua, Michael Bundesen, var chef for kanalen, efter han trådte ud af bandet i et par år.

Den 7. april 1997 blev Kanal 2 omdannet til en del af TvDanmark-netværket.

Programmer 
 Bubbers Badekar
 Dennis og Philip
 Familiespillet (TV-Bingo med Peter og June Belli)
 God Aften
 Kanal 2 Rapporten
 Lex Carters Fantastiske Verden
 Morgenflimmer
 Tre Mand Frem For Én Enkelt.
 Tørst På Livet
 Ung TV
 Varm, Våd & Willy
 Ved 9-Tiden
 Video Radio med Dan Rachlin

2
Etableret i 1984
Ophørt i 1997
Frie Grundskolers Lærerforening

Frie Grundskolers Lærerforening (FGL) er fagforening for lærere, børnehaveklasseledere og ledere i friskoler og private grundskoler.

FGL har ca. 5.200 medlemmer på landets ca. 470 frie grundskoler.

Foreningen startede i 1975 som efterfølger af Den Private Realskoles Lærerforening.

Foreningen blev nedlagt i 2006 og slået sammen med Efterskolernes lærerforening til Frie Skolers Lærerforening.

Se også 
 Fri grundskole.

Kilder/Henvisninger 
 FGL's hjemmeside .

Lærerforening
Etableret i 1975
Ophørt i 2006
Søsterhøj-senderen

Søsterhøj-senderen er et tv-tårn og en sendestation for radio- og kommunikationssignaler, der blev indviet maj 1956.

Senderen er lokaliseret i bydelen Højbjerg på Søsterhøj i den sydlige del af Aarhus. Antennemasten har en samlet højde på 216,1 meter, hvoraf de nederste 65 meter udgøres af et rundt betontårn i kote 104 med en diameter på syv meter. Mastens top ligger dermed 320 meter over havets overflade . Fra tårnet udsendes både radio- og tv-signaler, og det har tidligere indgået i en radiokæde, som transmitterede signalerne rundt i landet til de øvrige sendere. Senderen bliver understøttet af 9 wirer fastgjort på jorden af betonfundamenter. Sendemasten blev taget i brug 14. maj samme måned som indvielsen.

Den 6. marts 1975 fandt en ulykke sted, da et mindre propelfly, der havde destination mod Kirstineminde Flyveplads i Skejby, havde overset masten i lav sigtbarhed. Far og søn, Egon og Ole Hansen, fløj ind i en af mastens barduner, styrtede og afgik begge ved døden.

I forbindelse med overgangen til digitalt TV-signal, blev senderens antenne i oktober 2009 udskiftet ved hjælp af en helikopter. Samtidigt blev antennens polarisering ændret fra lodret til vandret, hvilket krævede en tilsvarende drejning af østjydernes modtager-antenner for at opfange signalet. Ændringen blev udført før planlagt, og uden at Danmarks Radio og TV2 var blevet informeret. Det resulterede i, at mange østjyske TV-seere fik sort skærm.

Fakta om Søsterhøj-senderen
Sendemasten transmitterer følgende radio- og tv-signaler:

Eksterne kilder/henvisninger 

Sendestationer i Danmark
Tårne i Danmark
Bygninger, konstruktioner og anlæg i Aarhus Kommune
Subwoofer

En subwoofer er en højttalerenhed, der gengiver de dybe toner, typisk tonerne under 150 Hz. Fordelen ved ved brugen af subwoofer er man kan få et bedre lydbillede, især i basområdet, med en tilføjelse af én ekstra enhed. Man behøver nemlig ikke i basområdet to højttalere, da baslyden er næsten umulig at stedfæste, og derfor kan subwooferen placeres i lokalet hvor der er plads, og man nøjes med to mindre højttalere til dannelse af stereobilledet.

Subwooferen er ikke kun til de dybe toner men også med til at gøre en film livagtig og mere medrivende.

Højtalere
Lydteknologi
Trampolin

Trampoliner bruges ofte i forbindelse med gymnastik / redskabsgymnastik.

Selve opfindelsen går mange år bagud i vores historie.
Alle trampoliner er opbygget af samme koncept, en dug (af nylonsnore eller brede fletninger/dug) som er udspændt over en stålramme, og afsættet gives af et forskelligt antal fjedre.

Eksempelvis 80 fjedre spændt udover en dug på 2 x 2 meter.

Den mest ordinære trampolin i dag er den cirkelformede havetrampolin.
Den moderne trampolin blev opfundet af den amerikanske artist og opfinder George Nissen i 1930'erne i Iowa, USA. I dag består en trampolin af ca 120 stålfjedre og en dug flettet af nylonsnor på mellem 4 mm og op til 12 mm. Der findes også såkaldte 'stringbeds', som er konstrueret af rund nylonsnor.

Trampolinspring
Træningsudstyr
Konvertering mellem potentiel energi og kinetisk energi
Mekanisk energilagring
Særtryk

Forfatteren til en (videnskabelig) afhandling der offentliggøres i et tidsskrift eller som bidrag til en bog med flere forfattere – fx antologier og festskrifter – modtager i reglen fra udgiver eller forlægger et fastlagt antal (20 eller 50) særtryk af sin afhandling, dvs. at de pågældende sider leveres separat, oftest i et omslag som oplyser, hvor afhandlingen stammer fra. Forfatteren får herved mulighed for at sende den til kolleger og andre interesserede, som måske ellers ikke ville få den i hænde. Selv om muligheden for fotokopiering har gjort det lettere at skaffe sig en enkelt afhandling, er fremstilling af særtryk fortsat udbredt.

Bogvæsen og boghåndværk
Publikationer
Søsterhøj

Søsterhøj er en bakke i Skåde Bakker i Skåde Sogn ved Aarhus. Bakken er hævet 112 meter over havets overflade. På bakken ligger Søsterhøj-senderen.

Galleri

Bakker i Danmark
Aarhus Kommunes geografi